En 59-årig mand fra Brovst er dømt til psykiatrisk behandling på ubestemt tid, efter han torsdag formiddag ved Retten i Hjørring er kendt skyldig i at have sat ild til Værestedet Syrenen på Tjørnevænget  i Brovst. Manden var ramt af sindssyge, da han ved 05-tiden 27. april i år antændte branden, der endte med at brænde værestedet ned til grunden, fortæller anklager Thomas Klingenberg. Manden har forklaret, at han vågnede tidligt om morgenen i en "blodrus, der gerne ville se ild". Mandens vrede mod værestedet stammer tilbage fra 1998, hvor manden havde sin gang på Syrenen, fortæller anklageren. Erkendte tidligt sin skyld Allerede under grundlovsforhøret i slutningen af april erkendte den 59-årige sin skyld i brandstiftelse. - Han kunne fortælle detaljer fra branden, som kun gerningsmanden kunne have vidst. Blandt andet at branden var antændt ved hjælp af en flaske husholdningssprit, siger Thomas Klingenberg. Manden modtog dommen for brandstiftelse, og han accepterede på forhånd et kommende erstatningskrav i millionklassen. I anklageskriftet er skaderne på bygningen anslået til cirka 6.900.000 kroner, men beløbet er endnu ikke endelig opgjort. Skaderne på inventar og andet løsøre blev ved retsmødet bestemt til 600.000 kroner. Den 59-årige skal nu være i psykiatrisk behandling, indtil læger og kriminalforsorgen i fællesskab vurderer, at han er klar til at blive udskrevet.

Opsummering:
Dommen lyder på psykiatrisk behandling til den mand, der nu er kendt skyldig i at have sat ild til Værestedet Syrenen i Brovst.